                                             KOLOS´s going uphill (umelecký opis)

        Je krásne letné popoludnie. Spaľujúce lúče slnka sa opierajú o nádherné úbočia  pohorí, husto pokrytých ihličnatými stromami. Odrážajú sa od krištáľovo čistej rieky, ktorá si razí cestu členitým reliéfom krajiny. Krásne dravce lietajú nedosiahnuteľne vysoko, čo značí, že škaredé počasie nie je nadohľad. Krásna panoramatická scenéria, pripomínajúca opisy z rozprávkových kníh... 
          Lenže niečo narúša túto nádheru. Je síce pravda, že na oblohe nie je ani mráčik, ale mám na mysli mráčik bielej farby. Z jedného miesta lesa sa valia obrovské čierne mračná, pripomínajúce blížiacu sa nepriateľskú armádu. Nie sú to ani búrkové mračná, ale predsa z toho lesa počuť zvuky podobné hrmeniu. Keď sa pozrieme bližšie zbadáme, že priestor medzi vysokými smrekmi prerezávajú koľaje – hlboké asi po výšku kolena, stromy, ktoré nestihli dorásť na statný priemer sú vytrhnuté aj s koreňmi, početné zrázy a kopčeky sú zbavené množstva pôdy – sú jej zbavené s takou ľahkosťou, akoby neboli z pôdy, ale z polystyrénových guľôčiek... a rieka, ktorá sa kľukatí lesom má vo svojom nahrubšom mieste priečnu jazvu, ktorá značí, že oblude, ktorá cez ňu prešla sa nezdala jej dravosť a hĺbka smerodajná. Keď toto človek vidí, pýta sa sám seba ako je to vôbec možné – narobiť takúto spúšť s obeťami na prírodnej kráse za nepatrný čas? Kto alebo čo je pôvodcom tohto lynčovania??A vôbec PREČO???

          Keď trošku stíšime hlas a nastražíme uši, začujeme, že sa ku nám od neďalekej strmej čistinky plazí dráždivý vysoký tón. Mám dojem, že sme prišli záhade na koreň... Ako sa postupne približujeme zvuk je stále silnejší a silnejší, ale popri tomto zvuku je pomaly počuť ešte vyšší tón, ktorý pomaly prekračuje hornú hranicu počuteľnosti zvukových frekvencií. Vyjdeme z lesa a to čo zbadáme nás veľmi prekvapí. Niekoľko stoviek ľudí zoskupených do oblúka pozerá na jedno miesto, ktoré je ohraničené dvojfarebnými páskami, pripomínajúce pásky, ktorými policajti ohraničujú miesto činu. Všetky naše súčasné myšlienky a pocity predbieha otázka – sú to títo ľudia, čo spôsobili tú strašnú spúšť? Nech nad tým rozmýšľame ako chceme nevieme sa uspokojiť žiadnou vlastnou odpoveďou na túto otázku, a druhá čudná vec je, že nech sa rozhliadame ako chceme – nevidíme zdroj podivných dráždivých zvukov, ktoré s postupným priblížením doplnil nízky zvuk, ktorého vlnenie je cítiť na hrudi. 
          Letmý pohľad ponad dav a zbadáme jemný biely dym, ktorého obláčiky stúpajú úmerne s prapodivnými zvukmi. Že by ľudia obkolesovali obludu, ktorá je pôvodcom toho zla?!? Nemajú strach, že niečo podobné spraví aj s nimi?? Naberieme odvahu a prejdeme skrz cez hustý dav. Keď pretneme poslednú vrstvu zaujatých ľudí – zbadáme ju......obrovská a už napohľad ťažká obluda, z ktorej tá neuveriteľná sila vyžaruje na prvý pohľad a nemusí to ani dokazovať. Nadľudské rozmery jej tela nám dávajú jasnú výstrahu – držať si odstup! Ale na naše prekvapenie – nevyzerá ako živé stvorenie. Namiesto mohutných končatín, ktoré by sme čakali má kolesá siahajúce po hruď dospelého človeka. Aby ich nebolo málo tak ich má rovno 8. Je celá z masívneho chladného kovu, ktorého pevnosť na vlatnej koži, alebo lepšie povedané kôre pravdepodobne pocítil nejeden urastený smrek.. Po jej dôkladnom prezretí v mysli logicky vidíme súvislosť s množstvom zeminy na jej prednej časti a spustošeným krajom neďaleko odtiaľto. Človeku napadajú rôzne prívlastky, ktoré by čo najbližšie charakterizovali tento zjav, ale myslím si, že najvýstižnejší je „KOLOS“. KOLOS...keď človek stojí asi 3 metre od neho cíti sa až neuveriteľne malý a slabý...

           KOLOS stojí na začiatku kopca, ktorého strmosť by sa dala prirovnať ku strmosti strechy rodinného domu. Ľudia zhromaždení okolo sa pýtajú jeden druhého, či má tá obluda v úmysle vyjsť hore týmto stupákom. Človeku by sa nechcelo ani po vlastných otrocky kráčať hore takým kopcom. Hlasné premýšľanie ľudí a naše myšlienkové pochody náhle preruší mohutný zvuk pripomínajúci rev rozzúreného 12-hlavého draka, ktorý deklaruje, že KOLOS má v úmylse zdolať túto prekážku. Teraz nám už je definitívne jasný pôvod mračien čierneho dymu a podivných zvukov. Netrvalo dlho a obluda sa dala do pohybu. Sýtozelená tráva, ktorá rástla na východiskovom mieste tejto obludy okamžite mizne spod jej kolies. Pri pohľade na jej štart ľudom prestalo náhle chýbať žmurkanie a skoro aj dýchanie. Nehybne ju sledujú a neveria tomu, čo vidia. Už po prvých pár metroch je zrejmé, že KOLOS tento „kopček“ nepovažuje za vážneho súpera. Je úplne odstrašujúce, že sa dokáže hýbať šviznosťou a mrštnosťou mačkovitého dravca pri svojej strašnej hmotnosti. Kolesá obludy si dokonale sledujú líniu povrchu a človeku sa zdá, že im neunikne ani ten najmenší kamienok alebo iná nepatrná nerovnosť. Dav všetku svoju pozornosť venuje tomu čo sa ide diať ďalej. Nos KOLOSU sa dvíha a dvíha až napokon je v takej polohe, že by za tmy dokázal spočítať všetky hviezdy na šírom nebi. Medzi ľuďmi ostro kontrastuje nadšenie so zhrozením. Laické oko človeka nevie, alebo lepšie povedané nechce pochopiť, že sa niečo také veľké a ťažké dokáže vyštverať takého neuveriteľne strmého kopca. KOLOS je asi v polovici stúpania a    .....nezastavuje... Rozzúrenosť dvanástich hláv draka stúpa zároveň so zvyšujúcou sa strmosťou kopca. Toto neutíchajúce burácanie je sprevádzané hlukom pre ktorý si človek nepočuje ani svoj vnútorný hlas...Z dvoch otvorov v jeho strednej časti popri dyme stúpa aj množstvo horúceho vzduchu, ktorý nechladne aj keď je už asi 2 metre od obludy. Ako by to bolo predohrou, že obluda začne chŕliť oheň. Pri pohľade na to má každý z divákov rovnakú asociáciu. Keď je už takmer na vrchole, ľudia, ktorí doposiaľ lemovali vrchol kopca sa rozpŕchli na strany ako mravce. Od predpokladanej ďalšej dráhy obludy si držia s rešpektom patričný odstup. Každý z nich by sa nerád videl pod takou neuveriteľnou ťarchou. Zakrátko KOLOS dosiahol vrchol stúpania.  Pri prekročení  zrázu sa mu dostali do vzduchu prvé a zároveň aj posledné dve kolesá, v ľuďoch zapôsobí pud sebazáchovy a každý odskakuje ešte aspoň o meter nabok. Ale KOLOS neúprosne pokračuje ďalej vo svojej spanilej jazde – bez ohľadu na vystrašených pozorovateľov a členitosť povrchu. Keď prekročia zráz aj predposledné dve kolesá nos obludy padá neuveriteľnou rýchlosťou naspäť dolu a uhol pohľadu na horizont sa mení strašnou rýchlosťou. Je to neuveriteľných pár sekúnd, ktoré sa každému vryjú do pamäti práve pre svoju  prchavosť a jedinečnosť. Moment keď niečo 200 krát ťažšie ako dospelý človek sa vracia z takmer zvislej do vodorovnej polohy nenechá nikoho chladným. KOLOS sa konečne dostal naspäť do pôvodnej polohy, ktorú mal pred týmto predstavením. Rozzúrené hlavy draka sa mierne utíšili a už sa nezdá, že by obluda chcela chŕliť oheň. Našťastie. So strašným hlukom sa zároveň stratil aj dym, ktorý obludu sprevádzal celým kopcom. Po uvedení do pokoja vyzerá rovnako nehybne a mŕtvo ako pred štartom, ale po tom čo každý videl sa už nenechá oklamať týmto pocitom, ktorý do neho vnáša podvedomie a logika.
          Ľuďom opadne z tvárí vystrašený výraz, ktorý následne vystrieda výraz hrdosti a spontánny potles, ktorý pramení z pocitu, že práve oni mohli prežiť túto jedinečnú chvíľu. A to bol iba zlomok skutočnej sily a moci KOLOSU. To, že spustošil nezanedbateľný kus lesa už sa nezdá až také nemožné. KOLOS je obluda, ktorá sa rozhodne nemieni prispôsobovať podmnienkam a povrchu svojej mienenej cesty. Mohutné kolesá a nekompromisný nárazník nepoznajú prekážky a keď sa nejaký výtvor prírody zatvári pred touto obludou ako“prekážka“ ,vo väčšine prípadov sa musí prispôsobiť KOLOSU, pretože nám všetkým dal najavo, že naopak to neprichádza do úvahy. Pri pohľade neho v akcii aj nezainteresovaný človek zostane s nemým úžasom stáť a záhadne vyraďuje zo svojej slovnej zásoby slovo –„nemožné“. 

